ตาย 5 บาดเจ็บกว่า 40! เหตุรถเอสยูวีพุ่งชนขบวนพาเหรดคริสต์มาสที่วิสคอนซิน 
More than 20 people were injured when an SUV plowed into a Christmas parade in the Milwaukee suburb of Waukesha on Sunday, the city's police chief says
WAUKESHA, WIS. — เจ้าหน้าที่ตำรวจในเมืองวาเกชา ซึ่งไม่สามารถเปิดเผยตัวได้เนื่องจากไม่ได้รับมอบอำนาจให้ข้อมูลเกี่ยวกับคดีต่อสาธารณชน บอกกับผู้สื่อข่าวว่า ดาร์เรลล์ บรู๊คส์ วัย 39 ปี คือผู้ที่ขับรถพุ่งเข้าใส่ฝูงชนจนเกิดเหตุสลดดังกล่าว โดยเจ้าหน้าที่สอบสวนกำลังทำการสอบปากคำผู้ต้องสงสัยรายนี้ เกี่ยวกับเหตุอาชญกรรมที่เจ้าตัวมีส่วนเกี่ยวข้องก่อนหน้านี้ รายงานข่าวระบุว่า ทีมสอบสวนกำลังสืบสวนความเป็นไปได้ว่า ผู้ต้องสงสัยรายนี้เพิ่งหลบหนีออกไปจากจุดเกิดเหตุที่ตนเกี่ยวข้องก่อนหน้า ก่อนจะขับรถพุ่งเข้าใส่ขบวนพาเหรด หรือไม่ โดยได้มีการสืบสวนพยานแวดล้อมและบุคคลที่อยู่ในความเกี่ยวข้อง โดยเชื่อว่ามีการใช้มีดในการก่อเหตุครั้งนี้ด้วย สถานีโทรทัศน์แห่งหนึ่งในเมืองวาเกชา อ้างข้อมูลจากเจ้าหน้าที่ตำรวจและศาล และรายงานว่า บรู๊คส์ เพิ่งได้รับการปล่อยตัวจากเรือนจำเมื่อวันศุกร์ที่ผ่านมา หลังถูกจับกุมและตั้งข้อหาหนีประกัน รวมทั้งการก่อเหตุทำอันตรายต่อบุคคลอื่นโดยเจตนาเเต่ไม่ได้ไตร่ตรองไว้ก่อน ขัดขวางการปฏิบัติงานของเจ้าหน้าที่ ก่อกวนความสงบและทำร้ายร่างกายผู้อื่น สำหรับเมืองวาเกชา เป็นเมืองขนาดเล็กที่มีประชากรราว 72,000 คน อยู่ห่างจากเมืองมิลวอกีไปทางตะวันตกราว 32 กิโลเมตร จุดเกิดเหตุเป็นย่านกลางใจเมืองซึ่งทางตำรวจได้ปิดถนนดังกล่าวและร้านค้าต่าง ๆ ในบริเวณนั้น รวมทั้งปิดโรงเรียนทุกแห่งในเมืองในวันจันทร์ ขบวนพาเหรดคริสต์มาสของเมืองนี้จัดขึ้นเป็นประจำทุกปีในวันอาทิตย์ก่อนวันขอบคุณพระเจ้า โดยได้รับการสนับสนุนจากหอการค้าของเมืองวาเกชา และจัดต่อเนื่องมาเป็นปีที่ 59 แล้ว ผู้เข้าร่วมขบวนพาเหรดในวันอาทิตย์ประกอบด้วยประชาชนหลายร้อยคน รวมทั้งเด็กเล็กอายุสองขวบและผู้สูงอายุ ซึ่งได้รับบาดเจ็บในเหตุการณ์นี้ด้วย ผู้ว่าการรัฐวิสคอนซิน โทนี เอฟเวอร์ส มีคำแถลงในคืนวันอาทิตย์ แสดงความเสียใจต่อเหตุการณ์ที่เกิดขึ้น พร้อมบอกว่าได้สวดภาวนาให้กับทุกคนที่ได้รับผลกระทบจากการก่อเหตุครั้งนี้ ด้านโฆษกทำเนียบขาว เจน ซากี ทวีตข้อความในคืนวันอาทิตย์ว่า ประธานาธิบดีโจ ไบเดน รับทราบรายงานเรื่องนี้แล้ว และได้เสนอความช่วยเหลือต่าง ๆ ให้กับเจ้าหน้าที่ส่วนท้องถิ่น พร้อมแสดงความเสียใจไปยังครอบครัวและสมาชิกชุมชนที่ได้รับผลกระทบจากเหตุการณ์นี้ทุกคน